168424 – 01032024 – Ministerul Agriculturii anunță operaționalizarea, începând de astăzi, a Registrului unic naţional privind circulaţia şi destinaţia terenurilor agricole situate în extravilan.
Aplicaţia dă posibilitatea înregistrării cererilor pentru afişarea ofertelor de vânzare a terenurilor agricole situate în extravilan, inclusiv a documentelor justificative ale vânzătorilor, înregistrarea cererilor privind comunicările de acceptare ale ofertelor de vânzare şi documentelor justificative ale preemptorilor, înregistrarea cererilor privind oferte de cumpărare şi a documentelor justificative ale potenţialilor cumpărători.
De asemenea, vor fi disponibile informaţii despre ofertele de vânzare şi comunicările de acceptare a ofertelor de vânzare.
Registrul oferă operaţionalizarea fluxului documentelor între UAT-uri şi Ministerul Agriculturii, stadiul dosarului şi publicitatea documentelor emise în cadrul acestor proceduri.
Cererile menţionate anterior sunt înregistrate în aplicaţie de vânzători, persoane fizice/juridice sau de către reprezentanţii UAT-urilor în raza cărora se află terenul agricol supus vânzării, la cererea persoanelor interesate.
Utilizarea aplicaţiei presupune crearea unui cont de utilizator.
Registrul unic naţional privind circulaţia şi destinaţia terenurilor agricole situate în extravilan, în sistem electronic, se realizează concomitent cu procedura utilizată în prezent în format letric (depunerea documentelor la unităţile administrativ teritoriale în format pe hârtie) timp de un an, începând cu data de 1 martie 2024.
Ulterior datei de 1 martie 2025 se va utiliza numai procedura de înregistrare în Registrul unic naţional privind circulaţia şi destinaţia terenurilor agricole situate în extravilan, în sistem electronic.
Propunerile şi observaţiile referitoare la operaţionalizarea Registrului unic naţional privind circulaţia şi destinaţia terenurilor agricole situate în extravilan, în sistem electronic se pot transmite până la data de 30 iunie 2024.